ለምርጫው ስኬት የበኩላቸውን አስተዋጽዖ እንደሚያበረክቱ የፖለቲካ ፓርቲዎች ገለጹ
 – በመጪው ግንቦት ወር የሚከሄደው አጠቃላይ ምርጫ ሰላማዊና ዴሞክራሲያዊ እንዲሆን የሚያስችሉ ተግባራትን እያከናወኑ መሆኑን ተወዳዳሪ የፖለቲካ ፓርቲዎች ገለጹ።ምርጫው ፍትሃዊ ፣ ተአማኒ ፣ ዲሞክራሲያዊና ሰላማዊ ሆኖ እንዲጠናቀቅ አባላቶቻቸውና ደጋፊዎቻቸው የሚጠበቅባቸውን ሁሉ ለማድረግ ዝግጁ መሆናቸውን ፓርቲዎቹ  ለዋልታ ኢንፎርሜሽን ማዕከል ገልጸዋል።የአንድነት ለፍትሕ እና ለዴሞክራሲ ፓርቲ (አንድነት) ሊቀመንበር አቶ ትዕግስቱ አወል እንደተናገሩት ዕጩዎቻቸውን በማስመዝገብ ወደ ምርጫው በስፋት እየገቡ እንደሆነ ገልፀዋል።“ከ2005 ዓ.ም ጀምሮ በምርጫው ላይ ልዩነት ለመፍጠር የቤት ሥራችንን ቀደም ብለን አጠናቀናል” ሲሉ አቶ ትዕግስቱ ጨምረው ገልፀዋል።የመድረክ ዋና ፀሐፊ እና የኦሮሞ ፌደራሊስት ኮንግረስ ፓርቲ ምክትል ሊቀመንበር አቶ ገብሩ ገብረማርያም በበኩላቸው ፓርቲያቸው በኢትዮጵያ ዴሞክራሲያዊ ሥርዓት ግንባታ ላይ የራሱን አስተዋፅኦ ለማበርከት መዘጋጀቱን አስረድተዋል።አቶ ገብሩ አያይዘው እንደገለጹት ፓርቲያቸው የምርጫውን ውጤት በፀጋ ለመቀበል  ዝግጁ መሆኑን ገልፀዋል።የኢትዮጵያ ዴሞክራሲያዊ ፓርቲ (ኢዴፓ) ሥራ አስፈፃሚ አቶ አዳነ ታደሰ በበኩላቸው የዘንድሮው ምርጫ ሰላማዊ እና ዴሞክራሲያዊ ሆኖ እንዲጠናቀቅ ካለፉት አምስት ወራት ጀምሮ ፓርቲያቸው ዝግጅት ሲያደርግ መቆየቱን ተናግረዋል።በመላው አገሪቱ ዕጩዎችን በማስመዝገብ ፓርቲያቸው ከመቼውም ጊዜ በበለጠ በምርጫው ላይ ተፎካካሪ ሆኖ ለመገኘት ዝግጅቱን እያጠናቀቀ መሆኑን አስረድተዋል።የአዲስ ትውልድ ፓርቲ (አትፓ) ፕሬዝዳንት አቶ አስፋው ጌታቸው በበኩላቸው የዕጩ ምዝገባ የተጀመረበትን ታሕሳስ 16 ጀምሮ በሁሉም የኢትዮጵያ ክፍሎች በመግባት ወጣቱ ላይ ትኩረት በማድረግ እጩዎችን እያቀረቡ እንደሆነ ተናግረዋል።ለህብረተሰቡ እድገትና ልማት ላይ የሚያተኩሩ አማራጭ ፖሊሲዎችን በመያዝ ህዝቡ የምርጫ ካርድ እንዲወስድ ፓርቲዎች ቅስቀሳ እንዲያደርጉም አቶ አስፋው ጥሪ አቅርበዋል።ፓርቲዎች ሥልጣን ለመያዝ ከሚደረገው ውድድር ይልቅ ለሰላም እና ዴሞክራሲ ዕድገት ትኩረት በመስጠት ሁሉም ፓርቲዎች ምርጫው ሰላማዊ እና ዴሞክራሲያዊ ሆኖ እንዲጠናቀቅ የበኩላቸውን እንዲወጡ አቶ አስፋው አሳስበዋል።የኢትዮጵያ ሰላማዊ ዴሞክራሲያዊ ፓርቲ ሊቀመንበር አቶ ሰኢድ ይመር እንዳሉት ፓርቲያቸው እስካሁን 450 የሚጠጉ እቹዎችን ማስመዝገቡን ተናግረዋል።በመጨረሻም ሕብረተሰቡና ሁሉም የፖለቲካ ፓርቲዎች ለውዥንብር ፈጣሪና ለጸረ-ዴሞክራሲያዊ ኃይሎች ጀርባቸውን በመስጠት ለምርጫው ስኬት የበኩላቸውን ጥረት እንዲያደረጉ አቶ ሰኢድ ጥሪያቸውን አስተላልፈዋል።